钦定古今图书集成/明伦汇编/官常典/第737卷 > 陈敬宗
## 钦定古今图书集成/明伦汇编/官常典/第737卷 > 陈敬宗

按《贵池县志》：“敬宗，池州贵池人。举洪武乙丑进士，建
文时，官刑科给事中，有声。壬午之难，文皇帝既即位，
有诏复敬宗故官，敬宗发愤上书曰：‘臣本布衣，樗栎
庸材，久居陋室，叨登禄位，职正纲常，冀黎民沾太平
之日，官僚享宁静之年。自我太祖已崩，建文君嗣位，
统绪已承，名分已定，掌山河社稷之权，守邦国乾坤
之固。殿下正宜雄镇一藩，以御外侮，夫何违太祖之
建封？出僭争立，竞闻干戈铁马之声，突起烽火狼烟
之警。兴兵斗计，荼毒生灵，竟不思夷齐何人？彼亦兄
弟也，推位让国而逃首阳，以彝伦为重也，殿下亦当
效法。顾乃知有国位，而不知有兄弟，致使生民乱若
尘飞，父母妻子离散涂炭，至此极矣。殿下莫若推仁
好德，下听微臣之言，退位藩服，立旧君之后，自有以
服民之心志。不然，天下后世谓殿下为何如主？臣读孔孟之书，矢心忠义。若臣不能死君之难，君不能听
臣之谏，君不君而臣不臣，徒窃取权势，阿谀苟容，一
朝祸起，噬脐何及！今臣当死难之日，殿下且授以爵
位，臣不敢效。生无益于时、死无闻于后世者。犯颜谏
诤，有冒严威，虽斩首陷胸，决不受职，务求成就，是生
不逢时，死何怨悔。臣诚惶诚恐，顿首上闻’。”时壬午六
月二十六日也。诏收之。二十八日，腰斩于市。家人收
其尸，于血衣中得诗二章。敬宗无后，事湮不彰。至万
历间，有司始议求其子云。